สศค.ลั่นกลับมาเป็นเสาหลักมันสมองก.คลัง
ผู้อำนวยการ สศค. คนใหม่ ขอพาองค์กรกลับสู่ยุครุ่งเรื่อง เน้นงานวิชาการที่สามารถปฏิบัติได้จริง ให้รางวัลพิเศษกับข้าราชการสามารถสร้างผลงานดีจนทำเป็นนโยบายของรัฐบาลได้
1 ต.ค. 2553

ผู้อำนวยการ สศค. คนใหม่ ขอพาองค์กรกลับสู่ยุครุ่งเรื่อง เน้นงานวิชาการที่สามารถปฏิบัติได้จริง ให้รางวัลพิเศษกับข้าราชการสามารถสร้างผลงานดีจนทำเป็นนโยบายของรัฐบาลได้
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) กล่าวให้นโยบายข้าราชการ สศค. เนื่องในโอกาศรับตำแหน่งวันแรกว่า จะพัฒนา สศค.ให้เป็นยุคกลับมารุ่งเรืองใหม่อีกครั้ง เพื่อให้ สศค. เป็นมันสมองของกระทรวงการคลังอย่างแท้จริง ซึ่ง สศค. จะต้องมีการพัฒนาให้แข็งแกร่งในเรื่องหลักๆ  4  ด้าน ประกอบด้วย
1. ยกระดับการเสนอแนะนโยบายทางเศรษฐกิจให้มีฐานการวิจัยเชิงนโยบายอย่างแท้จริง มีการเสนอแนวทางปฏิบัติที่เป็นรูปธรรม สามารถนำไปปฏิบัติได้อย่างแท้จริง ไม่ใช่เป็นเพียงงานวิจัยเชิงวิชาการเท่านั้น โดยการประเมินผลงานต่อไปนี้ จะให้พิจารณาความดีความชอบพิเศษให้กับข้าราชการที่สามารถเสนอแนะนโยบายใหม่ สามารถผลักดันให้เป็นนโยบายของกระทรวงได้
2. การยกระดับฐานความรู้และข้อมูลสำหรับการวางนโยบายเศรษฐกิจการคลังให้มีระบบฐานข้อมูลที่ดี ทันการณ์มากขึ้น และเข้าถึงได้ง่าย โดยให้แต่ละสำนักจัดทำฐานข้อมูลที่รับผิดชอบ ขึ้นบนเวปไซน์ ภายใน 6 เดือน มีชื่อผู้ที่รับผิดชอบที่ชัดเจน และจะจัดให้หน่วยงานภายนอกได้แก่ นักวิจัยจากสถาบันวิจัย หรืออาจารย์จากมหาวิทยาลัยมาช่วยประเมินให้ความ เห็นทุก 6 เดือน และ 12 เดือน
นอกจากนี้ จะจัดให้ใช้เทคโนโลยีที่ทันสมัยเพื่อสื่อสารที่ทันการณ์กับผู้บริหาร นอกจากนั้น เน้นการทำงานเป็นทีมงานเฉพาะกิจ และเปิดโอกาสให้ข้าราชการทำงานทีม
3. การสร้าง สศค.ให้มีคุณภาพ คือ เป็นโรงเรียนสร้างข้าราชการที่เก่งให้กระทรวงการคลังเหมือนในอดีต จะให้สำนักงานที่ปรึกษาเศรษฐกิจการคลังในต่างประเทศดึงนักเรียนที่จบใหม่ๆ จากมหาวิทยาลัยดีๆ ทั้งในและต่างประเทศให้มารับราชการที่ สศค. มากขึ้น นอกจากนี้  จะสนับสนุนให้ดำเนินโครงการ FPO Forum ต่อไป
4. การยอมรับโดยประชาชน โดยเห็นว่า แม้ สศค.จะปรับปรุงการทำงาน ปรับปรุงคนอย่างไร แต่สิ่งที่จะทำให้ สศค. อยู่ได้ในระยะยาว คือ สศค. ต้องเป็นองค์กรของประชาชน ออกนโยบายต่างๆ เพื่อประชาชน เพราะฉะนั้น คนของ สศค. ต้องติดดิน การออกนโยบายต่างๆ เพื่อประชาชนอย่างแท้จริง จึงต้องให้ประชาชนมีส่วนร่วมในการทำนโยบายให้มากขึ้น เจ้าหน้าที่ปฏิบัติ และการทำนโยบายต่างๆ ต้องสื่อสารกับสื่อมวลชนด้วย แม้ต้องใช้เวลา แต่ต้องทำ สศค. ต้องมีจริยธรรม ยืนอยู่บนความถูกต้อง กล้าแสดงออกเป้าหมายเราคือ เป็นทางเลือกอันดับแรก ของประชาชน